《述母训》
清代·方正瑗

藐孤幸有托，一线书种留。辛苦四十年，泪枯心未休。

从政居大夫，国恩亦已优。秦中十五城，一箸兼为筹。

万命倚生死，焉可私殖谋？大本贵先立，清风领诸侯。

廉泉可以饮，腹满他何求。喜儿赤子心，虑儿骨不遒。

引索驭奔马，一蹶缰难收。勿逐骁腾飞，信道从天游。

上以酬君恩，下以解亲忧。

作者简介：字引除，江南桐城人。康熙庚子举人，官至潼商道。著有《连理山人诗钞》。○引除自高祖廷尉公以下，世传理学，出政当军需络绎时，玉关万里，转饷十年，犹能创建书院，与人讲学，诗其馀事也。然皆古茂纯正，蔚然成一家之言。